Васильева Дария Егоровна «Кэнчээри» дьааьыла – сад иитээчитэ

Оҕону экологическай иитиигэ олохтоох айылҕа материалын туһаныы уратыта

Киириитэ

Айылҕаны харыстааһын туһунан билигин олус элбэхтик кэпсэтэбит. Олус чаастатык көрөбүт даҕаны, истэбит даҕаны ханна эрэ ойуур суох буолбутун, ханна эрэ ходуһа курааннаабытын, бурдук үүммэтэҕин, уу киртийбитин, өлүү-сүтүү ерүкүйбүтүн. Туох да биричиинэтэ суох итинник буолар дуо? Биричиинэтэ туохханый? Того Экология диэн тыл научнай суолтата намтаан аны общественнай аймалҕаннаах эрэ суолталанна?

Айылҕа алдьаныытын ымпыктаан-чымпыктаан ырытааччылар, чуолаан психологтар, айылҕа сатарыйыыта диэн оннооҕор ол сатарыйыытынааҕар өссө ордук дириҥ ордук кутталлаах киһи личность быһыытынан сатарыйыытын түмүгэ диэн быһаараллар. Киһи айылҕаны, тулалыыр эйгэтин киһи аймах бүттүүн уопсай баайын курдук көрбөт буолбутуттан, оннук өйдөбүлтэн тэйбититтэн буолла диэн бэлиэтииллэр. Дьон өйүн санаатын уларытыы чэпчэкитэ суоҕун ыйан туран, айылҕаҕа сөптөөх сыһыаны киһи аймахха кини кыра оҕо эрдэҕинээҕи сааһыттан иитэр наадалаах дииллэр!

Кылыгырыыр ыраас уулаах, күлүмүрдэс хатырыктаах балысхан балыктаах, айылҕа барахсан анаан оҥорбут таастаах Амма урэҕэ үйэлэр тухары үрүлүйэ устан иһэр – аһыыр уу, кэрэ көстүү буолан дьон – аймах нохтолоох сүрэҕин долгутара ырыа буолан ылланар, хоһоон буолан хоһуллар.

Амма өрүс устатын тухары кини кытылыгар улэһит киһи сыралаах көлөһүнүн тоҕон сүөһү ииттэр, бурдук үүннэрэр. Амматын ааттыыр.

Амма өрүс харыстабыла өйдөбүл баар буолбута 10 тахса сыл орто. Өрүһү туохтан, кимтэн харыстыыбытый? Хайдах гынан инникини өтө көрөр, ырааҕы ыйдаҥардар ыччаты иитэбитий? Бу үөрэтэр-чинчийэр улэм сүрүн сыалынан буолар:

* Олохтоох материалга олоҕуран оҕону экологическай иитии солун хайысхаларын көрдөөһүн, ону иитэр-үөрэтэр үлэҕэ туһаныы;

Итинтэн тахсар соруктар:

* Олохтоох материалы оҕону экологическай иитиигэ туһаныы ис кыахтарын үөрэтии;
* Иитээччи бэйэтин айар дьоҕурун сайыннарыыга үлэлээһинэ;
* Ыытыллыбыт улэ түмүктэринэн оҕону экологическай иитиигэ рекомендациялары бэлэмнээһин.

Сүрүн сыаллары ситиһиигэ, түмүктэри оҥорууга чинчийэр үлэ маннык комплекснай көрүҥнэрэ туһанылыннылар:

* Теоретическай төрүттэри үөрэтии (оскуолга киириэн иннинээҕи саастаах оҕолор уйулҕаларын сырдатар, педагогика, философия, этнография, фольклор хайысхалаах литература);
* Иитиигэ-үөрэтиигэ туһуланар программалары, пособиелары билсиһии;
* Оҕону, төрөппүтү, иитээччини кытта үлэ (кэтээн көрүүлэр, ыйытынньыктар, ырытан көрүүлэр, студия үлэтэ).

Үлэ научнай уонна теоретическай солун суолтатынан буолар:

* Олохтоох материалы оҕону экологическай иитиигэ туһаныы суолтатын быһаарыы;
* Үлэ саҥа ньымаларын булуу;
* Иитээччи автор быһыытынан улэни тэриниитэ.

Үлэ практическай суолтата

* Оҕо садын иитэр-үөрэтэр үлэтигэр олохтоох материалы туһаныы ньымаларынан оҕону экологическай өй-санаа өттунэн иитии улэтигэр иитээччилэргэ көмө тэриллиитэ.

1. Теоретическай чааьа.
2. Экологческай иитии сүрүн төрүөттэрэ.

Аныгы оҕо тэрилтэлэрэ оҕону кыра сааһыттан айыл5алыын алтыһыннарар, билсиһиннэрэр, үөрэтэр, экологическай билиини-көрүүнү иҥэрэр, сиэргэ-майгыга иитэр, уһуйар аналлаахтар. Бу сорук Ньэһилиэнньэни бүттүүн экологическай үөрэхтээһин диэн Республика правительствотатын 1994 сыллааҕы уурааҕыгар бэлиэтэммитэ.

Экологическай үөрэхтээьин Саха Республикатын национальнай оскуолаларын сайдыыларын Концепциятыгар биир сүрүн хайысха быһыытынан киллэриллэн турар.

Бу балаһыанньа үөрэхтээһиҥҥэ национальнай олорор сиринэн уратылары учуоттаан үөрэтии систематын киллэрэргэ туһуламмыт “Эркээйи” программа оҥоһуллуутугар төрүөт буолбута. Бу программаны оҕону төрүт культураҕа тирэҕирэн иитии-үөрэтии научнай-методическай итиэннэ психолого-педагогическай чинчийиилэри тэрийиигэ көмө быһыытынан психологическай наука доктора А.П.Оконешникова салайыытынан анал специалистар бөлөхтөрө оҥорбута. Программа биир тутаах хайысхата – айалҕаҕа өбүгэ саҕаттан харыстабыллаахтык сыһыаннаһар эппиэтинэстээх уонна личность быһыытынан культуралаах киһини иитэн таһаарыы.

Программа педагогтар С.Л.Рубинштейн, А.Н.Леонтьев, В.Г. Ананьев, Б.М.Теплов, В.С.Мерлин, А.Г.Асмолов курдук психологтар, оҕо тылын-өһүн сайыннарыы кини өй өртүнэн сайдыытытгар оруолун үөрэппит педагогтар Л.С. Выготскай, Н.А.Меньчинская уо.д.о, араас социальнай бөлөхтөрө оҕо социально-психическай сайдыытын туһунан Г.М.Андреева, А.В.Петровскай, А.А.Бодалев чинчийиилэринэн түмүктэригэр, Л.М.Дробижева, Г.В.Старовойтова, А.А. Леонтьев уо.д.а историктар, этногрофтар уонна социологтар идеяларыгар олоҕурбута. Оттон сахалар айылҕаны харыстыыр үөрүйэхтэрин, ону иитэр-үөрэтэр үлэҕэ туһаныы суолларын быһаарыыга бэйэлэрин кылааттарын педагогическай наука профессора доктор В.Ф.Афанасьев, эколог-учуонайдар Д.Д.Саввинов, П.В. Гоголева, И.И.Мордосов, педагогтар А.А.Данилов, Н.Е.Егоров, Н.Д.Неустроев, А.Д.Слепцова, А.А.Шадрина, психологическай наука доктора профессор А.П.Оконешникова уо.д.а киллэрбиттэрэ.

Оҕо саас киһи буола улаатарын кэрэһэлиир кэмэ. Бу эрэ сааһыгар кини төрөөбүт тылын дьиҥнээхтик билэн, киһи быһыытынан чочуллан тахсар сүнньэ ууруллан, айылҕаҕа, дьоҥҥо уонна культура эйгэтигэр сыһыанын барыла, хайысхата үөскүүр.

Оҕо кыра эрдэҕиттэн айылҕа уонна киһи быстыпат сибээстээхтэрин туһунан итэҕэтиилээхтик, бигэтик өйдүүрүгэр болҕомто ууран, саха дьоно былыр-былыргыттан бэйэлэрин олохторун байылыата эбэтэр дьадайыыта күн-дьыл уларыйыытыттан, сир кырсыттан, уу баарыттан-суоҕуттан быһаччы тутулуктааҕын өйдүүр буолан кинилэр күҥҥэ-дьылга , айылҕаҕа сыһыаннара сүрдээх дириҥ уонна олохтоох буоларын истэн-билэн улаатыахтаах, киһи уонна айылҕа сыһыанын олоххо буолар араас түгэннэргэ бэлиэтээн көрдөрүү, билинии олоххо туттуу холобурдарын кытта билиһиннэрии ыытыллыахтаах.

“Киһи – айылҕа оҕото, Айылҕа – киһи алаһата” диэн этии “Эркээйи” программаҕа 5-с сүрүн санаа быһыытынан киллэриллэн турар. Онно тыйыс айылҕалаах хоту дойду дьонун олоҕо, күннээҕи дьарыктара, саныыр санаалара айылҕа дьикти көстүүлэрин кытта ыкса сибээстээх диэн тоһоҕолоон этиллэр.

Бу программаҕа этиллибит санаалар оҕону иитиигэ улэлиир дьон болҕомтолорун тардан, өй-санаа өттүнэн байытыллан, кэҥэтиллэн, дириҥэтиллэн иһиэхтээх диэн эрэл санааларын программа автордара иитээччилэргэ эмиэ туһулууллар.

Үөһээ этиллибити төрөүт быһыытынан ылыныы холобурдара үгүстэр. Ол курдук айылҕа харыстабылыгар, төрөөбүт сиргэ үтүө сыһыан. Сөптөөх дьаһаныы үөрүйэхтэри ылыныыга туһаайыллар биһиги улууспут бары оскуолаларыгар кэккэ сылларга экологическай үөрэхтээһин киэҥник ыытыллан “Амма эколоята” диэн анал программа улэлиир. Ити үтүө холобуру батыспыт ыаллыы Чурапчы улууһун үөрэҕин тэрилтэлэрэ төрөөбүт түөлбэҕэ тапталы иитиини, тулалыыр эйгэни харыстааһыҥҥа, экологическай культураҕа уһуйууну ылыммыттарын, “Айылга сиэр-майгы сайдыытыгар” диэн сүрүн проблеманы туруоран “Мындаҕаайы кытыла” диэн программаны ылынан олоххо киллэриллэрин истэбит.

Айылҕа кэрэ көстүүтэ, дьикти эйгэтэ, сүдү күүһэ ордук кыра оҕоҕо күүскэ бэриллэр, умнуллубаттык кини кутугар-сүрүгэр иҥэр, үтүө өйдөбул буолан сааһын-үйэтин, олоҕун былаһын тухары дууһатыгар сөҥөр.

1. Практическай чааһа
2. Экологическай иитиигэ олохтоох материалы туһаныы уратылара

Иитии үөрэтии үлэтин хайа да хайысханан тэрийии көдьүүһэ туттуллар ньымалартан тутулуктаах буолар. Чопчу ньымалары талыныыга учуоттанар:

* Олорор сир, тулалыыр эйгэ уратыларын билии;
* Тулалыыр эйгэни харыстыыр улэҕэ олохтоох нэһилиэнньэ, нэһилиэк биитэр улуус туруорунар соруктара;
* Оҕо сааһынан уратытын уонна интэриэһин учуоттааһын.

Төрөөбүт дойду... Ити икки тылы иһиттиҥ да, хараххар көстөн кэлэллэр киэҥ нэлэмэн хонуулар, сыспай сиэллээҕинэн толору сыһыылар, алмаас дьэҥкирэ уулаах Амма эбэ, эбэни өҥөйөн дьоһуннаах сэбэрэлэрин көрүнэн турар хайалар, сүрэх ортотунан ааһар дыргыл сыттаах дьэдьэннээх чараҥнар, кыыс кэрэ хатыҥнар, саһаран көстөр бурдуктаах буолактар.

Төрөөбүт дойду...Кинини талбаккын, киниэхэ төрүүгүн уонна кинини хайдах баарынан ылынан, дууһаҥ сылааһын биэрэҕин.

Төрөөбүт дойду, тулалыыр эйгэ экологическай туругун үөрэтии, чинчийии, кинини харыстааһыҥҥа, тупсарыыга нэһилиэнньэни тардыы- ыччаты экологическай иитии биир тутаах соруга.

Ити хайысханан үлэлээһин биир бастыҥ холобурунан “Амма чэчирэ” оҕо көрдөрүүлээх художественнай-этнографическай ырыа уонна үҥкүү ансаамбыла буолбута. Саха культуратын уһулуччулаах үлэһитэ Ольга Петровна Иванова-Сидоркевич “Амма өрүһү харыстыаҕыҥ!” девизьтээх бүттүүн норуот кыттыылаах экологическай акцияны көҕүлээһинэ үтүө түмүктэрдэммитэ. Ол курдук бу о5о коллектива “Хорсун Кыыс Сардаана уонна Тимир Дьигистэй” диэн музыкальнай остуоруйата Киин телевидениянан көрдөрүллүбүтэ. Бу акция киэҥ далааһынынан Амма өрүс көмүскэлигэр дойду араас муннуктарыттан биһиги аммабытыгар үрүҥ кумааҕы холууптар көтөн кэлбиттэрэ.

Ити курдук төрөөбүт дойдуга таптал, айылҕаҕа харыстабыллаахтык сыһыан киһиэхэ киһи быһыытынан олус сыаналанар хаачыстыбаны иҥэрэр.

Бары билэбит, оҕоҕо айылҕаҕа харыстабыллаахтык сыһыаны өбүгэ саҕаттан үөрэтэллэрэ. Ууга, уокка кири-хаҕы, бөҕү-саҕы быраҕар, силлиир, үүтү, хааны, атын да киртитэри ууга тоҕор табыллыбат диэн быһаараллара, итиниэхэ үксүгэр “чыычай”, “кэбис”, “сэрэн”, “аньыы” диэн тыллары тутталлара. Оту-маһы алдьатар, улахан наадата суохха кыылы-көтөрү өлөрөр, ону таһынан бэл айылҕаҕа сылдьан улаханнык саҥарар, хаһыытыыр табыллыбатын, оннук гынан хара күүстэри уһугуннарыахха, ойуур, салгын, быраабылаларыгар үөрэтэллэрэ. Инньэ гынан “Айылҕаҕа харыстабыллаахтык сыһыаннас!” диэн өбүгэ үөрэҕэ, норуот муудараһа, киһи олоҕун биир сүрүн тускула үөскээн таҕыстаҕа.

Ити өбүгэ муудараһыгар уонна “кыраттан-улахаҥҥа, чугастан-ыраахха” диэн үөрэтии принцибигэр олоҕуран, олохтоох экологическай проблемаҕа сыһыарыллан, оҕону айылҕаҕа сылдьан сөптөөх үөрүйэхтэри ылынаргыар көмөлөһөр сыаллаах остуоруйа сюжеттаах дьоҕус композициялар суруллубуттара.

Саха саҥалаах өбүгэ саҕаттан “кыыс” диэн тылынан “мааны”, “кэрэ” диэн өйдөбүлү этэллэрэ. Мааны Амма, Кэрэ Амма, Кыыс Амма, Кыыс Кэрэ Амма саха сирин биир маанылах, Ольга Иванова ыллыырыныы “сынньанарга, сөтүөлүүргэ айылҕаттан аналлаах” өрүһэ буолар. Кини сүннньүгэр олорор, киниттэн аһыыр, таҥнар, киниэхэ сынньанар, дуоһуйар, киниттэн олоххо тардыһыы күүһүн сомсон туһанар дьон кинини харыстыахтаахпыт.

Оҕо садын экологическай иитиигэ үлэтин соруктарыгар сөп түбэһиннэрэн “Амма эбэ аймалҕана” диэн театрализованнай композиция муниципальнай бюджетнай эбии уэрэхтээhин тэрилтэтэ «О.П. Иванова – Сидоркевич аатынан Амматаа5ы айар сайдыы киинигэр» туруоруллубута.

Бу композиция сүрүн идеята:

Айылҕаҕа куһаҕаннык сыһыаннаһыы бэйэ иэдээнинэн эргийиэн сөп, киниэхэ үтүөтүк сыһыаннас диэн.

Мэник уол Элэстээн Амма кытылыгар киирэн толкуйа суох дьаһаныытын түмүгэр кинини накаастабыл күүтэр. Ол гынан баран үтүө доҕор Сэтэйтээн уол көмөтүнэн быыһанан, алҕаһын өйдөөн айылҕаттан, доҕотторуттан бырастыы гыналларыгар көрдөһүүтүн көрөн олорор бүтүн зал ылынар, ол аата үтүө санаа оҕо сүрэҕэр олохсуйар.

Ити түгэни сырдатан “Амма олоҕо” улуустааҕы хаһыат биир нүөмэригэр журналист З.Охлопкова бу курдук суруйар: ...Амма барахсан кэрэ айылҕатын, кини сибэккитин, көтөрүн-сүүрэрин, күлүмүрдэс күнүн, күөх халлаанын оҕолор толорууларыгар биһиги саҥалыы атын харахпытынан көрдүбүт. Амма баһыгар баар леспромхозтар сүгэ сүгэһирдээх мас кэрдээччилэрин, Амма уутун Суолаҕа, Тааттаҕа хачайдаары гыммыт турба тардааччылары, сибэккини, оту-маһы тоҕута сынньар мэник уол Элэстээни (Юра Гаврильев), аһыныгас айылҕа сэмэй оҕото Сэмэйтээни (Алеша Бабиченко), Күнү (Лена Устинова), Тигээйи (Рита Гаврильева), Тойон ыҥырыаны (Марат Иванов), сибэккилэри, сардааналары, алтан төбөнү олус итэҕэтиилээхтик оонньоон көрдөрдүлэр.

Оҕону экологическай иитии төрөппүтү кытта улэлиин быстыпат сибээстээх. Оҕо сада төрөппүтү кытта үлэтэ ааҕан сиппэт өрүттээх. Детсад саастаах оҕо уйулҕатын үөрэтии түмүктээһиннэрэ оҕо чугас дьонун сиэрин-майгытын, туттан-хаптан, дьаһанан олоруутун үтүктэр уратылааҕын тоһоҕолууллар. Оҕо ити психологическай характеристикатын экологическай иитиигэ төрөппүтү кытта үлэлээһиҥҥэ туһаныахха. Төрөппүт эппиэтинэһин үрдэтиэххэ, маны тэҥэ төрөппүт уонна оҕо бодоруһуутун, биир сыаллаахтык үлэлээһинин тэрийиэххэ син.

Экологическай иитиигэ олохтоох материалы, чугастааҕы эйгэни туһаныы уратыларын үөрэтии үлэтигэр биир табыгастаах ньыманан билининнэ олохтоох тулалыыр айылҕаҕа сылдьыыны көрдөрөр ойууларынан дьиэ-кэргэн остуоруйа сюжеттанан суруйуулара. Холобур, икки ойуу бэриллэр, бастакытыгар чыычааҕы ытан эрэр уол. Иккиһигэр – ити уол кумаардарга дэлби ыстатан зеленка буолбут сирэйэ уонна ыйытыы бэлиэтэ. Гаврильевтар дьиэ-кэргэннэрэ бу ойууларга олоҕуран Чыычаах эрэйдээх диэн остуоруйаны айбыта. (Хаптаҕас Портнягиннар, Уот – айылҕа куттала Илларионовтар дьиэ – кэргэннэрэ)

Оҕону экологическай иитии сонун көрүҥнэрин көрдөөһүн салҕанан бара турар, оҕо садын кэлим үлэтин быстыспат сорҕото буолар. Оҕо айар дьоҕурун сайыннарыы куруһуоктара манна эмиэ сөптөөх миэстэни ылаллар.

1. Экологическай остуоруйа-айылҕа сөптөөх сыһыаны үөскэтии бастакы үктэлэ.

“Айылҕа күүстэрин кыайыаҕын!” Диэн ыҥырар лозуннар суох буоллулар. Билигин ханна да бар “Айыл5аны харыстыа5ын!” диэн ыҥырыылары истэбит.

Кыра саастаах оҕоҕо экологическай билиини-көрүүнү иҥэрии улахан суолталааҕын билинэн туран, ону сэргэ оҕо айылҕаны, кини көстүүлэрин эмоциональнайдык ылынара, баҕаран туран, ис дууһатыттан актыыбынайдык көмүскүүр, харыстыыр, тупсара сатыыр буоларыгар үөрэтии үтүө түмүктээх буолуон сөп. Экологическай үөрэхтээһин араас көрүҥнэрин туһаныы айымньылаах сыһыаны эрэйэр. Манна улэ биир интэриэһинэй көрүҥүнэн экологическай остуоруйа буолар.

Экологическай остуоруйа уратыларын туһунан Самарскайдааҕы пединститут оскуолаҕа киириэн иннинээҕи саастаах оҕолорун иитии-үөрэтии методикаларын кафедратын асистена А.Удовенко этэринэн, экологическай остуоруйа айылҕа уонна киһи уустук сыһыаннарын оҕону интэриэһиргэтэр көрүҥүнэн арыйан, научнай көрүҥү олохтуур, оҕо тулалыыр эйгэҕэ дьайыан баҕарар баҕата кыаллыбатын толуйууга көмөлөһөр.

Экологическай остуоруйаҕа тулалыыр айылҕа оҕо өйдүүрүгэр сөптөөх гына уларытыллан, чуолкай композициялаах, активнайдык сайдан иһэр дьайыылардаах, тиийимтиэ тыллаах-өстөөх , чаҕылхай образтардаах буолан тахсар. Ону тэҥэ таайтарыылаах түгэннэр, солун персонажтар оҕолору интэриһиргэтэллэр, олоххо баар түгэннэр, көстүүлэр умсугутуулаах форманан ойууланаллар.

Экологинческай остуоруйа айылҕаҕа сөптөөхтүк дьаһаныыга үөрэтии бастакы ү**өрүйэхтэрин** иҥэриигэ туһуланыан сөп.

Экологическай остуоруйаны оҕо бэйэтэ айар түгэннэрэ маныаха ураты миэстэни ылыахтарын сөп, иитээчи итиннэ даҕатан оҕо интэриэһин, оҕо сайдар хайысхатын сылыктыан, үөрэтиэн сөп. Оҕо бэйэтэ айар отуоруйаларын маннык 2 көрүҥҥэ араарыллар:

1. Киэҥник биллэр литературнай айымньылар холобурдарынан;
2. Оҕо бэйэтин айар дьоҕуругар төрүөттэммиттэр.

Экологическай иитиини тэрийии үлэтэ оҕону үөрэхтээһин **сүрүн төрүөттэрин** дириҥэтэн өйдөөһүнтэн, иитээчччи педагог быһыытынан бэлэмин таһымыттан, үөрэтэр ньымалары төһө сатабыллаахтык туттарыттан, айар дьоҕура хайдах сайдыбытыттан, улэ араас көрүҥүн сөптөөхтүк алтыһыннарыытыттан тутулуктанар.

Ол курдук оҕону кытта улэ саҥа көрүҥүнэн буолбут “Даайыс” оҕо телестудиятын биэриилэригэр айылҕаны ойуулаан көрдөрөр текстэр, дьүһүйүүлэр. Рекламалар туттуллаллар. Холобур, “Саас, саас, саас!” дьыл кэмин ойуулаан көрдөрөр текст айылҕа уһуктуутун өрө көтөҕүллүүлээхтик, кини дьиктитин өссө төгүл бэлиэтээн суруллубут. Итинтэн салгыы хоһоон форматынан айылҕаҕа сылдьыы быраабылата тиийимтиэ тылларынан бэриллэр:

Оҕолоор, мантан саас

Ойуурга тахсыахпыт,

Ол тахсан, доҕоттоор,

Оонньуохпут, сүүрүөхпүт.

Амтаннаах ас астаан

Аһыахпыт, астыныахпыт,

Ол эрэн ол кэннэ

Барытын хомуйуохпут.

Бөҕү-сыыһы ойуурга

Отойун ыһымыаҕыҥ,

Ойууру хомоппокко

Дуоһуйан киириҕиҥ!

Оҕоҕо чугас, бэйэтэ олорор сирин олоҕун, историятын кэрчигэр сөп түбэһиннэрэн бэлэмнэниллэр текстэри оҕо биэриилэригэр туһанар эмиэ наадалаах. Ол курдук “Аммабыт-бурдуктаах дойдубут” диэн темаҕа оҕолор историческай баарга олоҕуран суруллубут тексти туттуу оҕолорго биэриини сэргэ бэйэ дойдутунан киэн туттуу санаатын үөскэтэр.

Телестудия экологическай хайысхалаах “Сааскы көстүүлэр”, “Аламаҕай айылҕабын айхаллыыбын”, “Кыһыҥҥы сюжеттар”, “Айылҕаны таптааччылар түмсүүлэрэ” курдук биэриилэри бэлэмнээбитэ.

Оҕо телестудията бэйэтин үлэтин драматическай студия (салайааччы Артемьева Е.П.) үлэтин кытта алтыһыннарыытын түмүгэр “Сылгы этин атыылаһын!”, “Сандалы сайыҥҥы кафеҕа”, “Кымыс – доруобуйа”, “Эмтээх оттор” курдук рекламалар оҥоһуллубуттар. “Сандалы” сайыҥҥы кафеҕа реклама ис хоһооно бэйэбит дойдутугар үүнэр дьэдьэн чөчөгөйү кытта холбонон ытыллыбыта хайа да Кока-кола омук утаҕынааҕар итэҕэһэ суоҕун көрдөрөр.

Онтон “Сылгы этин атыылаһыҥ!” реклама бэйэ оҥорон таһаарбыт олохтоох астарын нэһилиэнньэҕэ таһаарар үгэс буолбут идэһэ бырааһынньыгын да пропагандалыыр, иҥэмтиэлээх сылгы этин да туһатын көрдөрөр.

Тулалыыр эйгэ оҕону экологическай иитиигэ биэрэ баай материалын сөптөөх формалаан үөрэтии процеһыгар хото туттуохха сөбүн үөһээ бэриллибит холобурдар бигэргэтэллэр дии саныыбыт.

1. “Бөхтөөлөй уонна Аммачаана” - үөрэтии процеһыгар

Куннук сиртэн көҕөрөн көстөр үрдүк хайалардаах, күлүмүрдүү долгуйан устар чуумпу уулардаах Амма эбэ кытылыгар саха дьоно таптаан, түөлбэлээн олорбуттара, олоробут уонна олоруохтара да тураҕа. Олоруохтара диэн тылга оҕо иитиитигэр үлэлиир киһи өрүү улахан суолтаны биэрэр. Ол өйдөнөр. Инники кэмҥэ олорооччуларынан, тутааччыларынан буолан тахсыахтара бэйэбит иитииллээччилэрбит.

Кинилэргэ күн бүгүн тулалыыр айылҕа киһини кытта быстыспат сибээстээҕин быһаардахха, Амма өрүс уйан дууһалаах кыыс оҕо тэҥин өйдөттөххө, кинини араҥаччылыырга үөрэттэххэ үтүө санаалаах, ыраас туттунулаах , киһилии сиэрдээх-майгылаах буолан тахсыахтарын сөп.

Айылҕаҕа үтүө сыһыан кыра оҕоҕо остуоруйа нөҥүө ордук иитиллэр. Остуоруйа – оҕо аан дойдуну анаарыытын бастакы опыта буолар. Киһи аймах өйүн-санаатын остуоруйа образтарын нөҥүө итэҕэтиилээхтик көрдөрөр. “Сказка для ребенка – его философия, его наука, его искусство” - диэн биллиилээх педагог Л.С.Выготскай олус сөпкө этэн турар.

“Бөхтөөлөй уонна Аммачаана” сюжета оҕоҕо чугас олохтоох материалга, чуолаан Амма өрүс харыстабылыгар, олоххо баар көстүүгэ олоҕурар. Өскө Аммачаана диэн аакка кыраһыабай Кыыс Амма сабаҕаланар эбит буоллаҕына, Бөхтөөлөй диэн аат баара биллибэт. Аатын тэҥэ бу герой фантазиялааһын түмүгэ, маннык харамай айылҕаҕа суох . Кини - биһиги айылҕаҕа мөкү сыһыаммыт түмүгэ. Кини бэйэтэ да этэр: “Дьигинэн, мин урут ким да буолбатах этим. Оттон билигин ааттанан эрэбин, аатым миэнэ Бөхтөөлөй диэн, араспаанньам арааһа Кирдээхэп диэн буолара буолуо” диир. Маннык дьүһүннээх-бодолоох, бөрүкүтэ суох санаалаах кини баар буолбутугар кини дьону буруйдуур: ийэлэри, аҕалары, оҕолору. Кинилэри айылҕаҕа сылдьыы бэрээдэгин тутуспаттарын, бэл аһаан баран бөхтөрүн хомуйбаттарын, аҕалар өрүскэ массыыналарын сууйалларын, ийэлэр таҥас сууйан баран мыыла тобоҕун өрүскэ быраҕалларын, онтон балыктар өлөллөрүн, оҕолор сибэкки бөҕөнү үргээн баран сотору буолаат таах быраҕылларын, онтон сибэккилэр ытыылларын, ол гынан баран ону дьоннор истибэттэрин туһунан муҥатыйан туран кэпсиир.

Остуоруйа сценаҕа толоруллар вариана маннык:

I көстүү. Амма өрүс чуумпу кэрэ биэрэгэ. Массыына кэлэр тыаһа иһиллэр. Масыына иһиттэн биир дьиэ-кэргэн сынньанардыы оҥостон тахсар - ийэ, аҕа, оҕо. Айылҕа кэрэ көстүүтүн сөҕө-махтайа көрөөт, бу үлүгэр ыраас хонууга тохтуурга быһаарыналлар. Ньургуйаана – кыыс тута сибэкки хомуйа ыстанар, төрөппүттэр астарын тэнитэллэр, илиилэрин таһынан араас суулары, бааҥкалары элитэн киирэн бараллар...Аһаан баран сөтүөлүүргэ, таҥас суунан ыларга быһаарыналлар, үргэниллибит сибэккилэри быраҕан кэбиһэригэр оҕолоругар соруйаллар.

II көстүү. Ньургуйаана киэһэтин оронугар утуйа сытан түһүүр: аан оргууйдук аһыллар, дьиибэ киһи киирэн кэлэр, оҕону аатынан ыҥырар. “Мин эйиэхэ бырахпыт сибэккилэргин аҕаллым уонна остуоруйа кэпсиэҕим” диир. “Арай биирдэ олорбута эбитэ үһү биир кэрэ кыыс...” диэн саҕалаатын кытары Ньургуйаана иннигэр көстөн кэлэр күөх таҥастаах Аммачаана кыыс. Дьон сэргэ кини ыраас уутунан туһаналларын, балыгынан аһыылларын, кини кытылыгар от-мас чэлгийэ үүнэрин, көтөр – сүүрэр үөрэ-көтө сайыны атаарарын кэпсии түһээт, кэлин кэмҥэ тоҕо эрэ ыарытыйар буолбутун, үтүөрүөн баҕарарын , онуоха дьон-аймах көмөлөһүө, миигин өйдүө диэн эрэнэ саныырын этэр, симэлийэн сүтэн хаалар.

Кини сүтээтин кытта Бөхтөөлөй ыллыыр-үҥкүүлүүр, кэрэ кыыһы дьүһүммүнэн куттуубун диэн киэбирэ кэпсиир, киистэ ылан Аммачаана сотору кэминэн хайдах эмээхсин сэбэрэлэнэн тахсыан уруһуйдаан көрдөрөр.

Ньургуйаана ойон турар, ийэти-аҕатын ыҥырар:

Ийээ, аҕаа, кэлиҥ манна,

Куһаҕан түүлү түһээтим...

Аммачаана ыалдьыбыт,

Бөхтөлөөйү тутуоҕуҥ,

Түргэнник суох оҥоруоҕуҥ!

III көстүү. Эмиэ Амма кытыла. Дьиэ-кэргэн бүттүүн сүүрэн киирэр, Бөхтөлөөйү бэрт түргэнник тахсарыгар модьуйаллар. Бөхтөөлөй тахсыан баҕарбат, кини бэҕэһээ дьиэ-кэрэгэн кэлэ сылдьан бөрүкүтэ суох быһыыламмытынан сирэй-харах анньар...

Оҕо бу быһыыттан кыбыстар. Оҕолор уонна улахан дьоннор аны хомуна сылдьыахтарын, айылҕаҕа үчүгэйдик сыһыаннаһыахтарын туһунан буоллахтарына суох буолуом диэн мэктиэлиирин биллэрэр.

Остуоруйа идеята оҕо уонна төрөппүт айылҕа тыыннаҕын, дьон куһаҕан сыһыаныттан кини эрэйдэнэрин өйдүүллэригэр көмөлөһүү.

Оҕо садын иитэр-үөрэтэр процеһыгар бу остуоруйа экологическай иитии биир көрүҥүн быһыытынан туттуллар буолбута хаһыс да сыла . Ол устатын тухары остуоруйа иитэр суолтатын быһаарыыга араас үлэ ыытылынна. Араас кэмнэргэ остуоруйа оҕолорго ааҕылынна, кэпсэҥҥэ уонна драматизацияланна. Итиниэхэ ордук көдьуустээҕинэн драматизациялаан көрдөрүү диэн быһаарылынна.

Остуоруйаны оруолларынан оонньоон көрдөрүү оҕо толкуйдаан, ырытан көрөрүгэр ордук тоҕоостоох. Остуорйа геройдарын образтарын ордук чуолкайдык ылыныыга сценага кэтиллэр көстүүм, толорооччу обраһы арыйыытыгар туттар хамсаныылара, мимиката, анал декорация көмөлөһөр. Оҕо илэ хараҕынан көрбүтэ өр кэмҥэ сүппэттик өйүгэр хатанар, дууһатыгар иҥэр.

Остуоруйа оҕоҕо төһө тиийимтиэтин быһаарыыга оҕолор кэпсэтиилэрин холобура:

Саша Г: - Бөхтөөлөй куһаҕан баҕайы, оттон Аммачаана үчүгэй. Аммачаана Бөхтөөлөйү көрөн ыалдьыбыт дии.

Сима И: - Таас бөҕө ыһыллыбыт буоллҕына, дьоннор атахтарын быһаллар. Мин хаһан эрэ атахпын тааска быспытым, наһаа ыалдьыбыта, ытаабытым аҕай.

Таня Г: - Амма өрүс ып-ыраас уулаах, ону дьэ киртиппиттэр.

Миша К: - Өрүскэ араас кыраһыабай төкүнук таастар бааллар.

Женя Б: - Ууга кып-кыра балыкчааннар усталлар, мыыланы сиэтэхтэринэ өлөллөр.

Надя С: - Аммачаана саамай кыраһыабай, тоҕо диэтэххэ Амма өрүс – кыраһыабай.

Саша Г: - Мин өрүскэ сөтүөлээбитим да, бөҕү ыспатаҕым. Барыта кирдээх буолуон баҕарбаппын.

Аня К: - Онтон Ньургуйаана мамалаах папата ыспыттар дии. Паапалара бааҥканы бырахпыта.

Алена К: - Бөхтөөлөй киһи буолбатах- абааһы. Мин кинини хаһан да көрбөтөҕүм.

Марина И: - Кини наһаа куһаҕан дии. Туох баар бөҕү барытын хомуйдахпытына Бөхтөөлөй суох буолар ээ.

Бу оҕолор орто бөлөххө сылдьаллар, кинилэр бу ырытан кэпсэтиилэрэ бэл орто саастаах оҕолор бу остуоруйа ис хоһоонун чугастык ылыналларын, остуоруйа персонажтара оҥорбут быһыыларын сөпкө сыаналыылларын, онон остуоруйы сүрүн идеятын өйдүүллэрин көрдөрөр.

\*Бөхтөөлөй уонна Аммачаана\* олохтоох материалга олоҕуран суруллубут экологическай остуоруйанан ылыныытын быһаарар биирдиилээн үөрэтэр ньымаларга (методы и приемы) үгүс болҕомто ууруллубута.

Остуоруйаны билиһиннэриэн иннинэ оҕо айылҕаҕа сылдьыы бэрээдэгин төһө билэрин сылыктыыр бэсиэдэ маннык ыйытыылартан туруон сөп:

1. Сайын тыаҕа, Амма өрүс кытыытыгар сылдьааччыгыт дуо? Тугу гынаҕытый?
2. Туох үчүгэйи көрбүккүтүй?
3. Ол сылдьан кэмпиэт сиигит дуо?
4. Кэмпиэт суутун, сок иһитин ханна гынааччыгытый?
5. Тыаҕа, өрүскэ сылдьан туох эмэ куһаҕаны, кутталлаҕы көрбүккүт дуо?
6. Сөтүөлуу сылдьан массыынаҕытын өрүскэ сууйааччыгыт дуо?

Өскө остуоруйа ааҕыллыан быдан иннинэ оҕону кытта кэпсэтии итинник ыйытыылартан турар буоллаҕына, остуоруйаны ааҕыы, кэпсээһин кэнниттэн ыытыллар бэсиэдэ маннык буолуон сөп:

1. Тыаҕа, өрүс үрдүгэр сылдьар үчүгэй дуо?
2. Айылҕаҕа сылдьан аһаан баран бөҕү (кумааҕыны, кэмпиэт суутун, сымыыт хаҕын, бытыылкалары, целофаны, кураанахтаммыт бааҥкалары) хайдах дьаһайыахха сөбүй?
3. Бөхтөөлөй Амма өрүһү тоҕо эмээхсин гына уруһуйдууруй?
4. Өрүскэ массыына сууйар тоҕо сыыһаный?
5. Сибэккилэр туохтан ытыыллара буолуой?
6. Бөхтөөлөйү көрүөххүн баҕараҕын дуо?
7. Аммачаананы хайдах үтүөрдүөххэ сөбүй?
8. Остуоруйаны дьиэҕэр кэпсээбитиҥ дуо?

Итинник ыйытыылартан турар бэсиэдэлэр оҕо остуоруйаҕа этиллэр санааны төһө дириҥник ылыммытын, остуоруйаттан таһаарыллар быраабылалары төһө тутуһуох кэриҥнээҕин быһаарыыга көмөлөһөллөр.

Айылҕаҕа сылдьыы туһунан оҕолору кытта кэпсэттэххэ сүрүннээн бу курдук кэпсээн оҥоһуллан тахсар: “Биһиги өрүкэ сөтүөлүү бардахпытына ууга да, өрүс биэрэгэр да элбэхтик оонньуубут: хаамысканан, кругунан, уу бэстилиэтинэн, велосипедынан... Тыаҕа, өрүс кытыытыгар сатыы хааман, массынанан, мотоциклынан тиийэбит. Паапам, маамам, убайым, эдьиийим буолан барабыт. Аһыырбытыгар сок, чэй, бэчиэнньэ, кэмпиэт, йогурт, халбаһыылаах килиэп, алаадьы, сымыыт, яблоко, арбуз илдьэ барабыт. Килиэби целлофаҥҥа угабыт, чэйи “Роса” бытыылкатыгар кутабыт. Жвачка, шоколад эмиэ илдьэ барыахпытын баҕарабыт. Өссө мороженай. Маамам өрүскэ таҥас сууйааччы, паапам өрүскэ массыынатын сууйааччы. Арбуз хаҕын, кэмпиэт суутун, йогурт уонна сок хаатын ууга быраҕабыт, ыраах устан бара турааччылар.”

Оҕо олоххо дьиҥнээх баары кэпсиир. Олоххо баарга олоҕуран суруйуу, онно образтаан көрдөрүү, дьайыылары ырытыы оҕоҕо ордук өйдөнүмтүө.

Остуоруйа оҕону кэрэни өйдүүргэ, сыаналыырга үөрэтэр, кэрэни сатаан өйдүүрүттэн айар дьоҕура, толкуйдааһына эмиэ тутулуктанар. Ону маннык ньыманы туттуу көрдөрөр: остуоруйны билиһиннэрии кэнниттэн кыргыттарга сорудах бэриллэр: “Бөхтөөлөй кэлбэтин туһугар хайыаҥ этэй? Ону уруһуйдаан көрдөр”. Ньыма туттуллуутун түмүгэ: кыргыттар бука бары дьэрэкээн сибэккилэри, үүнэн чэчирии турар мастары, күнү, сырдык халлааны уонна кэрэ кыргыттары ойуулаан таһаараллар.

Бөхтөөлөй уонна Аммачаана экологическай остуоруйа иитэр – үөрэтэр үлэҕэ көдьүүһүн быһаарар үлэ биир түмүкээһинин быһыытынан “Даайыс” оҕо телестудията ыам ыйыгар оҥоһуллуохтаах Бөхтөөлөй суох буоллун диэн биэриитэ буолуоҕа. Онно бэлэмнэнии үлэлэр билигин бара тураллар, ол курдук телестудияҕа сылдьар оҕолору кытта остуоруйа сүнньүнэн кэпсээтилэр, уруһуйдааһын, пластилинынан оҥордулар, текстары үөрэтии төрөппүттэртэн ылыллыахтаах интервью боппуруостарын таҥыы уо.д.а. көрүҥнэр.

Самаан сайын кэлиитин кытары саха киһитэ өбүгэ саҕаттан саргылаах санаалара туолуутун сибээстиирэ от-мас чэлгийэ көҕөрүүтэ кини дууһатын сылаанньытара, сүрэҕин сымнатара, сайын ыһыах ыһыллан саха ыллаан-туойан, оһуохай оонньоон үөрэрэ-көтөрө, от оттоон, мас мастаан күүһүн-уоҕун кэмнэнэрэ, айгыр айылҕалыын алтыһан санаатын сааһыланара, саргытын сабаҕаланара, киниэхэ үҥэн-суктэн, сиэри-туому тутуһан сөптөөхтүк дьаһанара, кинини харыстыыра.

Чөмчүүк сааска оҕо киһи да, омук да быһыытынан олуга ууруллар, түһэ түстэнэр. Бу кэмҥэ оҕо иэйиитин уһуктуута, айар дьоҕурун сайдыыта тылынан айымньыга уонна төрөөбүт айылҕаҕа тирэҕирэр. Самаан сайын саймаарыйан кэлэн оҕону-урууну, дьону-срэгэни Амма өрүс кэрэ кытылыгар тоҕуорутуоҕа, дьикти ыраас уутунан угуттуоҕа. Оҕо – уруу, ийэ-аҕа өрүс үрдүгэр дуоһуйа сынньанан баран дьиэлиирин саҕана Бөхтөлөөйү санаан кэлэн тардына соҕус дьаһаныаҕа, бөҕүн-саҕын хомунуоҕа.

Оҕо садтарыгар оҕону экологическай иитии эгэлгэ көрүҥнэринэн ыытыллар дьарыктар, аралдьытыылар, оҕо төрөөбүт күнүн бэлиэтээһин, айар түмсүүлэр, акциялар, куруһуоктар уо.д.а. Олор ортолоругар биир боччум оруолу ылаллар экологическай остуоруйалаар оҕоҕо ордук чугас төрөөбүт айылҕаҕа олоҕуран айыллыылара өссө ордук оҕону кэрэхсэтэр, умсугутар, сиэрдээх буолууга үөрэтэр.